สึนามิซัดกลุ่มทุนใหม่ฟินันซ่าประกัน
ฟินันซ่าประกันชีวิต ไร้แววผู้ร่วมทุนรายใหม่ คาดกลุ่มทุนญี่ปุ่นรับผลกระทบจากแผ่นดินไหว
11 ส.ค. 2554

ฟินันซ่าประกันชีวิต ไร้แววผู้ร่วมทุนรายใหม่ คาดกลุ่มทุนญี่ปุ่นรับผลกระทบจากแผ่นดินไหว
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ขณะนี้คณะกรรมการควบคุม บริษัท ฟินันซ่าประกันชีวิต ที่มี น.ส.สุภา ปิยะจิตติ ผู้อำนวยการสำนักงานคณะกรรมการนโยบายรัฐวิสาหกิจ กระทรวงการคลัง เป็นประธาน ได้เลิกที่จะกำหนดกรอบระยะเวลาในการหาผู้ร่วมทุนรายใหม่ให้กับ บริษัท ฟินันซ่าประกันชีวิต แล้ว เพียงแต่ระบุว่าต้องหาให้ได้เร็วที่สุดเท่านั้น จากเดิมที่กำหนดต้องหาผู้ร่วมทุนใหม่ให้ได้ภายในเดือน ก.พ.ที่ผ่านมา แต่ก็ยังหาไม่ได้เนื่องจากสถานการณ์ในปัจจุบันเปลี่ยนแปลงมาก อย่างเช่นกลุ่มที่ญี่ปุ่นที่เคยแสดงความสนใจ ขณะนี้ก็ยังไม่มีคำตอบกลับมาว่ายังสนใจอยู่หรือไม่ เพราะมีเหตุการณ์แผ่นดินไหวเกิดขึ้น ขณะที่กลุ่มทุนที่เหลืออีก 12 กลุ่ม ก็อยู่ระหว่างสำรวจทรัพย์สินของบริษัท 
“ตอนนี้ยังบอกไม่ได้จริงๆ ว่าจะจบลงเมื่อใด เพราะเราเองก็อยากให้ได้ข้อสรุปเร็วที่สุด ซึ่งหากนักลงทุนใส่เงินเข้ามาและมีเงินกองทุนเป็นบวก ฟินันซ่าฯ ก็เปิดต่อได้ทันที เมื่อทุกอย่างพร้อมอยู่แล้ว ระบบภายในก็ไม่มีปัญหา ฐานลูกค้าเดิมก็มีอยู่แล้ว ไม่ต้องไปหาใหม่ เพียงแต่เงินกองทุนขาดอยู่ 900 ล้านบาทเท่านั้น ซึ่งก็ต้องขึ้นอยู่กับนักลงทุนแล้วว่าพร้อมจะจ่ายตรงนี้ เพื่อแลกกับสิ่งดีๆ กลับคืนไปหรือไม่” แหล่งข่าวเปิดเผย 
แหล่งข่าวจาก คปภ. เปิดเผยว่า หากฟินันซ่าฯ ยังหาผู้ร่วมทุนใหม่ไม่ได้ก็ต้องดำเนินตามขั้นตอนต่อไป ซึ่งมีทั้งการโอนกรมธรรม์ของฟินันซ่าฯ ไปยังบริษัทอื่น แต่ถ้าไม่มีใครยอมรับโอนก็ต้องใช้วิธีการสุดท้าย คือ ปิดบริษัทเข้าสู่ขบวนการล้มละลายเพื่อมาเฉลี่ยทรัพย์ให้กับลูกค้า แต่ถ้าไม่ซึ่งอาจต้องใช้เวลาประมาณ 7 ปี ถึงจะมาเฉลี่ยทรัพย์ให้กับลูกค้าได้ แต่หากเฉลี่ยทรัพย์ไม่พอก็ยังมีเงินจากกองทุนประกันชีวิตอีก แต่ได้ไม่เกิน 1 ล้านบาท